LEGOLAND Billund har besluttet at nedlægge parkens modelafdeling, som i dag har 20 medarbejdere ansat. Afdelingen nedlægges frem mod sommerferien.

– Årsagen er, at efterspørgslen på LEGO modeller er størst i Asien og Nordamerika, hvor de nye LEGOLAND parker anlægges, og det giver mest mening at have modelbyggerne siddende tæt på disse markeder. Det har været en svær beslutning, og vores fokus er nu på at hjælpe de berørte medarbejdere videre, siger Kasper Tangsig fra LEGOLAND Billunds PR-afdeling.

Ifølge ham er der allerede gang i arbejdet med at hjælpe de fyrede godt videre. Således er der allerede fundet plads til to af dem i andre afdelinger i LEGOLAND Billund.

OPDATERING: mange læsere har fået det indtryk at LEGOLAND fjerner Miniland, som er alle minihusene og køretøjer. Det er slet ikke tilfældet! Det er afdelingen, der bygger modellerne, der skal lukkes i Billund.